**BASES DE LA CAMPANYA “COMPRA I GUANYA”**

**1. Objecte**

L’Ajuntament d’Artà posa en marxa la campanya “Compra i guanya” per incentivar les compres al sector del comerç durant la temporada més baixa de consum al municipi.

**2. Participants**

Hi poden participar tots els establiments d’Artà i de la Colònia de Sant Pere oberts els mesos de febrer i març de 2025, sigui quina sigui la seva forma jurídica i que es dediquin al sector del comerç l’activitat principal del qual no inclogui construcció, ferreteria, farmàcia, alimentació i tabac.

**2. Temàtica i premis**

La campanya consisteix en sortejar entre els clients dels comerços adherits uns 200 vals descompte de 25€ per gastar a un d’aquests comerços. (El nombre exacte de vals s’adequarà en tenir el nombre total de comerços adherits).

Els clients que poden participar en el sorteig seran els qui facin compres amb tiquets iguals o superiors a 40€ durant els mesos de febrer i març de 2025.

Els vals de descompte tindran una validesa de 60 dies.

**3. Terminis i funcionament**

**3.1. Establiments**

El termini per adherir-se a la campanya **s’obrirà el 15 de gener i restarà obert fins al 24 de gener.**

Els establiments interessats han de presentar una sol·licitud per adherir-se a la campanya “Compra i guanya” en el registre de l’Ajuntament d’Artà, i hi han de fer constar el nom comercial i fiscal de l’establiment, l’adreça, les dades d’una persona responsable legal d’aquest establiment, el telèfon, una adreça de contacte.

Un pic acceptada la sol·licitud, l’Ajuntament entregarà una urna precintada a cada establiment, on s’hauran de dipositar els tiquets de compra iguals o superiors a 40 €, emplenats amb el nom, llinatges i telèfon de contacte del client que faci la compra.

**3.2. Sorteig dels vals de descompte.**

El dia 3 de març de 2025 es farà el sorteig de la meitat dels vals descomptes entre tots els tiquets dels comerços adherits corresponents a les compres realitzades entre l’1 i el 28 de febrer de 2025.

El dia 1 d’abril de 2025 es farà el sorteig de l’altra meitat dels vals descomptes entre tots els tiquets dels comerços adherits corresponents a les compres realitzades entre l’1 i el 31 de març de 2025.

Pel sorteig s’aplegaran els tiquets de totes les urnes dels establiments adherits.

Aquests sortejos seran públics i es realitzaran a l’Ajuntament d’Artà.

Si una persona surt guanyadora de dos premis en el mateix establiment, s’extraurà un altre tiquet.

Com a màxim, una mateixa persona podrà ser guanyadora de dos vals descompte.

**4. Drets d’imatge**

Les persones propietàries dels establiments comercials han de cedir els drets d’imatge a l’Ajuntament d’Artà per poder fer difusió de la campanya en el format que l’ajuntament cregui oportú.

**5. Acceptació de les bases**

La presentació de la sol·licitud per participar en la campanya “Compra i guanya” implica l’acceptació d’aquestes bases. Així mateix, qualsevol imprevist serà resolt pels tècnics de l’Ajuntament.

Per a més informació, contacteu amb el Departament de Promoció Econòmica (promocioeconomica@arta.cat — 971 82 95 95 / 639 152 650).